## Zakon o izmjenama i dopunama Zakona o obnovi

### NN 57/2000 (9.6.2000.), Zakon o izmjenama i dopunama Zakona o obnovi

# ZASTUPNIČKI DOM HRVATSKOGA DRŽAVNOG SABORA

**1260**

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O OBNOVI

Proglašavam Zakon o izmjenama i dopunama Zakona o obnovi, koji je donio
Zastupnički dom Hrvatskoga državnog sabora na sjednici 1. lipnja 2000.

Broj: 01-081-00-1854/2
Zagreb, 5. lipnja 2000.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O OBNOVI

Članak 1.

U Zakonu o obnovi (»Narodne novine«, br. 24/96., 54/96. i 87/96.) članak
1. mijenja se i glasi:

»Ovim se Zakonom uređuje obnova uništenih ili oštećenih materijalnih
dobara u Republici Hrvatskoj koja su bila izložena razornim djelovanjima
i posljedicama tih djelovanja od početka velikosrpske agresije, pa tijekom
Domovinskog rata, do završetka mirne reintegracije.«

Članak 2.

Članak 2. briše se.

Članak 3.

U članku 4. stavak 1. mijenja se i glasi:

»(1) Pravo na obnovu pod uvjetima iz ovoga Zakona imaju vlasnici, odnosno
suvlasnici u ratu uništenih ili oštećenih stambenih zgrada te zaštićeni
najmoprimci u stanovima u tim zgradama kao i vlasnici drugih uništenih
ili oštećenih materijalnih dobara, koji su državljani Republike Hrvatske
te osobe koje su 1991. godine imale prebivalište u Republici Hrvatskoj
(dalje u tekstu: korisnici prava na obnovu).«

Stavak 2. briše se.

U dosadašnjem stavku 3. koji postaje stavak 2. riječi: »na području
iz članka 2. ovoga Zakona« zamjenjuju se riječima: »na način opisan člankom
1. ovoga Zakona«.

Članak 4.

U članku 5. stavku 1. točka 1. mijenja se i glasi:

»1. ako postoji uništenje ili oštećenje dobra nastalo prema odredbi
članka 1. ovoga Zakona,«.

Točka 5. briše se.

Iza stavka 1. dodaju se novi stavci 2., 3. i 4. koji glase:

»(2) Pravo na obnovu iz ovoga Zakona ne može ostvariti osoba koja je
pravomoćno osuđena za kazneno djelo opisano člankom 3. stavkom 1. Zakona
o općem oprostu (»Narodne novine«, br. 80/96.).

(3) Za osobu protiv koje je podignuta pravomoćna optužnica za kazneno
djelo opisano člankom 3. stavkom 1. Zakona o općem oprostu (»Narodne novine«,
br. 80/96.) ostvarivanje prava iz ovoga Zakona odgađa se do pravomoćnosti
sudske odluke kojom se dovršava kazneni postupak.

(4) Ograničenje iz stavka 2. i 3. ovoga članka glede prava iz ovoga
zakona ne odnose se na članove obitelji osoba iz stavka 2. i 3. ovoga članka.«

U dosadašnjem stavku 2. koji postaje stavak 5. riječi: »stavka 1.« zamjenjuju
se riječima: »stavka 1., 2., 3. i 4.«, a riječi: »do dana stupanja na snagu
ovoga Zakona« i riječi: »u ratu neoštećenu« brišu se.

Dosadašnji stavak 3. postaje stavak 6.

Članak 5.

Članak 6. briše se.

Članak 6.

Članak 7. briše se.

Članak 7.

U članku 8. riječi: »Ministarstvom razvitka i obnove« zamjenjuju se
riječima: »Ministarstvom za javne radove, obnovu i graditeljstvo«.

Članak 8.

U članku 11. riječi: »u ratu uništenih ili oštećenih stambenih zgrada
na područjima obnove« zamjenjuju se riječima: »uništenih ili oštećenih
stambenih zgrada prema odredbi članka 1. ovoga Zakona«.

Članak 9.

U članku 12. stavcima 2. i 3. riječi: »Ministarstvo prostornog uređenja,
graditeljstva i stanovanja« zamjenjuju se riječima: »Ministarstvo zaštite
okoliša i prostornog uređenja«.

Članak 10.

U članku 13. stavku 1. riječi: »nositelji stanarskog prava na« zamjenjuju
se riječima: »zaštićeni najmoprimci u«.

Članak 11.

U članku 14. stavak 2. briše se.

Članak 12.

Članak 15. mijenja se i glasi:

»Potpora za opremanje odobrava se korisnicima prava na obnovu prema
pravilniku koji će donijeti Ministarstvo za javne radove, obnovu i graditeljstvo
u roku od 30 dana od dana stupanja na snagu ovoga Zakona.«

Članak 13.

U članku 16. stavku 2. točki 8. riječi: »ratom neoštećenu« brišu se.

Stavak 6. mijenja se i glasi:

»(6) Županijski ured nadležan za poslove obnove dužan je po službenoj
dužnosti pribaviti dokaz da podnositelj zahtjeva nije pravomoćno osuđen
ili da protiv njega nije podignuta pravomoćna optužnica za kazneno djelo
opisano člankom 3. stavkom 1. Zakona o općem oprostu (»Narodne novine«,
br. 80/96.).«

Članak 14.

U članku 17. stavku 2. točki 3. umjesto zareza stavlja se veznik: »i«,
u točki 4. umjesto veznika: »i« stavlja se točka, a točka 5. briše se.

Iza stavka 3. dodaje se novi stavak 4. koji glasi:

»(4) Ako postoji prethodno pitanje o čijem rješenju ovisi rješavanje
o pravu na obnovu, nadležni organ dužan je zaprimiti zahtjev. Prvostupanjsko
rješenje iz stavka 1. ovoga članka donosi se nakon pravomoćne odluke upravnog
ili sudskog tijela pred kojim se vodi postupak o prethodnom pitanju.«

Dosadašnji stavci 4. i 5. postaju stavci 5. i 6.

Članak 15.

Članak 18. briše se.

Članak 16.

Članak 19. briše se.

Članak 17.

U članku 22. stavku 1. iza riječi: »proračuna« stavlja se točka, a riječi:
»prema redu prvenstva iz članka 6. ovoga Zakona.« brišu se.

Stavak 2. briše se.

Dosadašnji stavak 3. postaje stavak 2.

Članak 18.

U članku 23. stavku 1. iza riječi: »korištenje« stavlja se točka, a
riječi: »u prvom razdoblju obnove, najkasnije do 31. prosinca 1997. godine.«
brišu se.

Članak 19.

U članku 35. riječi: »18. i 19.« brišu se.

Članak 20.

Članak 37. briše se.

Članak 21.

U članku 38. stavku 3. iza riječi: »sredstava« stavlja se točka, a riječi:
»i dinamici povratka« brišu se.

Članak 22.

U članku 39. stavku 4. iza riječi »troškovnikom« stavlja se točka, a
riječi: »i tim danom prestaje mu pravni položaj prognanika.« brišu se.

Članak 23.

U članku 41. stavak 4. mijenja se i glasi:

»(4) Povrat sredstava iz stavka 1. ovoga članka izvršit će se po okončanju
postupka utvrđivanja prava na povrat prema raspoloživim sredstvima državnog
proračuna.«

Članak 24.

U članku 68. riječi: »za određeno područje obnove definirano člankom
2. ovoga Zakona« brišu se.

Članak 25.

Iza članka 68. dodaju se članci 68a. i 68b. koji glase:

»Članak 68a.

(1) Korisniku prava na obnovu kojemu je konačnim rješenjem utvrđeno
to pravo, na temelju vlastitog zahtjeva ili suglasnosti, Republika Hrvatska
može u zamjenu za neobnovljenu obiteljsku kuću ili stan dati drugu odgovarajuću
kuću ili stan u vlasništvu Republike Hrvatske.

(2) Ugovor iz stavka 1. ovoga članka sklapaju korisnik prava na obnovu
i ministar.

(3) Korisniku prava na obnovu kojemu je konačnim rješenjem utvrđeno
to pravo može se, na temelju vlastitog zahtjeva ili suglasnosti, umjesto
utvrđenog prava na obnovu osigurati smještaj u domu socijalne skrbi, pod
uvjetom da svoju neobnovljenu obiteljsku kuću ili stan daje u vlasništvo
Republici Hrvatskoj.

Članak 68b.

(1) Iznimno, umjesto organizirane obnove obiteljske kuće ili stana IV.,
V. ili VI. stupnja oštećenja Ministarstvo može, uz suglasnost ili na zahtjev
korisnika prava na obnovu kojemu je konačnim rješenjem to pravo utvrđeno,
dodijeliti novčanu potporu u iznosu od:

IV. stupanj oštećenja        40.000,00 kuna

V. stupanj oštećenja         70.000,00 kuna

VI. stupanj oštećenja      100.000,00 kuna.«

Članak 26.

Iza članka 69. dodaju se članci 69a. i 69b. koji glase:

»Članak 69a.

Zahtjevi za obnovu podneseni do dana stupanja na snagu ovoga Zakona
rješavat će se po odredbama ovoga Zakona.

Članak 69b.

Krajnji rok za podnošenje zahtjeva za obnovu propisat će Vlada Republike
Hrvatske.«

Članak 27.

U cijelom tekstu Zakona o obnovi (»Narodne novine«, br. 24/96., 54/96.
i 87/96.) riječi: »kojima upravljaju fondovi u stambenom gospodarstvu«
brišu se.

Članak 28.

Ovlašćuje se ministar za javne radove, obnovu i graditeljstvo da u roku
od 30 dana od dana stupanja na snagu ovoga Zakona donese pravilnik kojim
će propisati postupak i način ostvarivanja prava na obnovu te razraditi
prioritete na obnovu sukladno odredbama ovoga Zakona i Zakona o pravima
hrvatskih branitelja iz Domovinskog rata i članova njihovih obitelji.

Članak 29.

Ovaj Zakon stupa na snagu osmoga dana od dana objave u »Narodnim novinama«.

Klasa: 361-08/00-01/01
Zagreb, 1. lipnja 2000.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**Zlatko Tomčić,** v. r.

Zakon, NN 57/2000-1260